1,600 เปลี่ยนชีวิต
* สถานการณ์ของตลาดหุ้นไทยเดินมาถึงจุดเปลี่ยนใหม่อีกครั้ง เพราะทันทีที่ดัชนีวิ่งขึ้นมาปิดที่ 1,583.89 จุด บวกไป 9.03 จุด ด้วยมูลค่าการซื้อขาย 7.13 หมื่นล้านบาท ก็ทำให้ผู้คนคาดหวังถึงโอกาสที่ดัชนีจะวิ่งขึ้นไปยืนเหนือ 1,600 จุดทันที หลังเห็นสถานการณ์หลายอย่างดีขึ้นเป็นลำดับ จนคาดหวังถึงผลประกอบการในไตรมาส 1 จะออกมาสวยสดงดงามเหมือนกับที่กูรูชั้นเซียนเคยประเมินไว้นะสิ
29 มี.ค. 2564

เจาะกระดาน : โมนิก้าและทีมงาน
* สถานการณ์ของตลาดหุ้นไทยเดินมาถึงจุดเปลี่ยนใหม่อีกครั้ง เพราะทันทีที่ดัชนีวิ่งขึ้นมาปิดที่ 1,583.89 จุด บวกไป 9.03 จุด ด้วยมูลค่าการซื้อขาย 7.13 หมื่นล้านบาท ก็ทำให้ผู้คนคาดหวังถึงโอกาสที่ดัชนีจะวิ่งขึ้นไปยืนเหนือ 1,600 จุดทันที หลังเห็นสถานการณ์หลายอย่างดีขึ้นเป็นลำดับ จนคาดหวังถึงผลประกอบการในไตรมาส 1 จะออกมาสวยสดงดงามเหมือนกับที่กูรูชั้นเซียนเคยประเมินไว้นะสิ
* ประเด็นดังกล่าวทำให้ “โมนิก้า” ต้องมองข้ามไปอีกขั้นหนึ่งว่า หากผลงานทุกอย่างออกมาเป็นที่ประจักษ์ ก็มีความเป็นไปได้ที่จะมีการปรับเป้าเพื่อสอดรับกับพื้นฐานที่แน่นขึ้น และจะทำให้หุ้นบลูชิพกลับมาผงาดบนกระดาน most active แบบรัว ๆ ซึ่งจะเห็นการสลับตัวเล่นกันตลอดเวลา ขณะเดียวกันจะเห็นหุ้นกลางและหุ้นเล็กดาหน้ากันออกมาเฉิดฉายระยิบระยับนะจะบอกให้
* เหล่านี้เป็นสถานการณ์ที่ทำให้แฟนคลับต้องตื่นตัวมากขึ้นกว่าเดิม เพราะสตอรี่เด็ด ๆ จะถูกปล่อยออกมาอย่างต่อเนื่อง จึงต้องเข้าใจยุทธการไล่หุ้นแบบระเบิดเถิดเทิง ล้วนเป็นผลมาจากบรรยากาศมันพาไปจริง ๆ บวกกับมีตัวเลขในอดีตมาแบ็คอัพให้อุ่นใจขึ้นไปอีกขั้น “โมนิก้า” ถึงเชื่อเหลือเกินว่า การขึ้นมาถึงบริเวณดังกล่าวจะทำให้นักเล่นอยู่ในอารมณ์เดินเล่นอยู่ในทุ่งลาเวนเดอร์ (มองทุกอย่างดีไปหมด) เจ้าค่ะ
* เหมือนกับการทะยานขึ้นของหุ้น BANPU ขึ้นมาปิดที่ระดับ 13.10 บาท บวกไป 0.70 บาท หรือขึ้นไป 5.65% ด้วยมูลค่าการซื้อขาย 2.54 พันล้านบาท ล้วนมาจากราคาถ่านหินสูงสุดในรอบ 2 ปี และส่งผลบวกโดยตรงต่อเจ้าพ่อถ่านหินรายนี้เต็ม ๆ พร้อมกับสลัดภาพหุ้นขี้โรคทิ้งไปในทันทีแบบนี้ “โมนิก้า” มองเป็นช็อตที่ต้องใส่กันยาว ๆ แบบไม่ต้องลังเลใจอะไรอีกต่อไป เพราะปัจจัยดังกล่าวเอื้อให้กลับมาทำกำไรครั้งแรกในรอบ 2 ปีนะจ๊ะ
* ส่วนรายที่รับอานิสงส์จากการที่กำลังซื้อที่เพิ่มขึ้นอย่าง CPALL ก็เป็นช็อตที่น่าตามไปดูด้วยเช่นกัน เพราะในมุมของการตีแวลูเพื่อหาราคาเหมาะสม เขาให้เป้ากันไว้ที่ระดับ 75 บาทเป็นอย่างต่ำ “โมนิก้า” ถึงอยากให้แฟนคลับประเมินการยืนปิดที่ 69 บาท บวกไป 1.25 บาท หรือขึ้นไป 1.85% ด้วยมูลค่าการซื้อขาย 2.24 พันล้านบาท ยังเป็นช็อตของการเล่นตามน้ำเหมือนที่เขาพูดกันอ่ะป่าว?
* สำหรับรายที่ปล่อยหมัดเด็ดออกมาชุดใหญ่ เดี๊ยนคงมองไปที่หุ้น VGI  เพราะทันทีที่ประกาศความร่วมมือกับพันธมิตรใหม่อย่าง AEONTS และ HUMAN ราคาหุ้นก็พุ่งรับข่าวขึ้นมาปิดที่ 7.40 บาท บวกไป 0.50 บาท หรือขึ้นไป 7.25% ด้วยมูลค่าการซื้อขาย 1.09 พันล้านบาทอย่างรวดเร็ว พร้อมกับจินตนาการถึงกำไรก้อนโตรออยู่ข้างหน้าแบบนี้ สงสัยวันนี้จะเคาะขวารัว ๆ ต่ออีกวันแน่ ๆ พะยะค่ะ
* ส่วนคนที่รับเต็ม ๆ คงต้องให้เครดิตกับหุ้นรถไฟฟ้ามาหานะเธอ BTS เพราะเป็นบริษัทที่เชื่อมตรงกลางพาร์ตเนอร์ทั้งสองราย แถมเป็นคนถือสิทธิ์บัตรแรบบิทที่ใช้สำหรับระบบชำระเงินอิเล็กทรอนิกส์ ซึ่งก่อนหน้านี้ก็เชื่อมต่อกับระบบขนส่งอื่น ๆ ต่อจากนั้นขยายการชำระเงินไปยังสินค้าและบริการ และล่าสุดได้ร่วมมือกับผู้ให้สินเชื่อชั้นนำของประเทศ จึงกลายเป็นแต้มต่อทางธุรกิจที่น่าติดตาม ขณะที่ราคาหุ้นในกระดานตอบรับข่าวด้วยการวิ่งขึ้นมาปิดที่ 9.75บาท บวกไป 0.30 บาท หรือขึ้นไป 3.15% ด้วยมูลค่าการซื้อขาย 1.34 พันล้านบาทแบบชิว ๆ นะคะ
* ทางด้านรายที่มาแบบนิ่ม ๆ และน่าติดตามในความคิดของ “โมนิก้า” คงมองไปที่หุ้น NEX เพราะมาด้วยสตอรี่ “รายได้โต กำไรเด่น” โดยเฉพาะในมุมของโรงประกอบรถไฟฟ้าที่ได้สิทธิประโยชน์ทางภาษีมากถึง 40% ย่อมเป็นแต้มต่อที่เริ่มคิกออฟกันเมื่อไหร่ เมื่อนั้นได้เฮกันอย่างแน่นอน เดี๊ยนถึงอยากให้แฟนคลับประเมินการขึ้นมาปิดที่ 5.50 บาท บวกไป 0.35 บาท หรือขึ้นไป 6.80% ด้วยมูลค่าการซื้อขาย 130 ล้านบาท ส่งสัญญาณอะไรให้รู้บ้างเจ้าคะ
* สำหรับรายที่มาดีอย่าง AIE ถือเป็นอีกหนึ่งสตอรี่เด็ดที่อยากให้แฟนคลับดูกันยาว ๆ เพราะเป็นที่รู้กันดีอยู่แล้วว่า ไตรมาส 4 และไตรมาส 1 เป็นช่วงพีคของธุรกิจ แต่ปีนี้มีพิเศษอย่างหนึ่งคือ “ดีมานด์” กับ “ซัพพลาย” แมทกันพอดี และยังมีรายได้จากผลิตภัณฑ์ “กลีเซอรีน” เข้าเสริมกำไร จึงน่าจะเป็นปีที่ดีของหุ้นตัวนี้ และราคาหุ้นก็ตอบรับด้วยการวิ่งขึ้นมาปิดที่ 1.96 บาท บวกไป 0.22 บาท หรือขึ้นไป 12.65% ด้วยมูลค่าการซื้อขาย 855 ล้านบาทแบบนี้ แจ๋วไหมล่ะ